《游松光岩得斝字》
明代·郭之奇

携手入青山，输情凭绿斝。自赧酒肠轻，浩落因友藉。

松岩旧所耽，趁此暮春暇。参差迷岫云，近远纷相迓。

朝雨蓄微泉，石湿未全泻。屐齿滑苔痕，扪萝微可借。

攀扶向石床，指点从僧舍。步驰杂啸歌，清赏谁能罢。

兴言今古殊，仰俯倏焉乍。童冠沂雩中，少长崇山下。

所欣情事如，肯认风光亚。成诗问几人，归咏各无差。

主有未尽欢，余曰未卜夜。浩然千载思，留兹一刻价。

收拾春宵馀，持以返造化。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。